To εντυπωσιακό γκράφιτι «Knowl­edge speaks — Wis­dom lis­tens» του street artist Wild Drawing, το οποίο απεικονίζει μία κουκουβάγια πάνω σε μία εγκαταλελειμμένη μονοκατοικία, μεταμόρφωσε πριν από λίγους μήνες μία γειτονιά στο Μεταξουργείο.

Το γκράφιτι που δημιουργήθηκε στο πλαίσιο του φεστιβάλ "Το μικρό Παρίσι των Αθηνών" έγινε διάσημο σε όλο τον κόσμο και φιλοξενήθηκε σε πολλά ξένες ιστοσελίδες που εξήραν την αισθητική του και τον συμβολισμό του.

Menelaos Myrillas / SOOC

Menelaos Myrillas / SOOC

Ο καλλιτέχνης σε ανάρτησή του στη σελίδα του στο facebook είχε αναφέρει πως «η κουκουβάγια συμβολίζει την σοφία και την ίδια στιγμή είναι το σύμβολο της θεάς Αθηνάς, αυτής που έδωσε το όνομα της στην πόλη της Αθήνας. Από την άλλη μεριά, η κουκουβάγια, ως πουλί, είναι διάσημη για την εξαιρετικά καλή όραση της σε μακρινές αποστάσεις, ιδιαίτερα σε χαμηλό φωτισμό. Σήμερα η Ελλάδα, και όχι μόνο, βιώνει μία πολύ σκοτεινή περίοδο και νομίζω ότι είναι ώρα για εμάς να θυμηθούμε την σοφία αυτού του πλάσματος».

ΑΠΕ-ΜΠΕ/ΣΥΜΕΛΑ ΠΑΝΤΖΑΡΤΖΗ

ΑΠΕ-ΜΠΕ/ΣΥΜΕΛΑ ΠΑΝΤΖΑΡΤΖΗ

Όμως κάποιος αποφάσισε πως έπρεπε να κάνει τη δική του καλλιτεχνική παρέμβαση και με ένα ροζ σπρέι έγραψε πάνω από την κουκουβάγια τη λέξη «viral».

Φωτογραφία που παραχωρήθηκε στο LIFO.gr από τους εθελοντές - συντηρητές της Σχολής Συντήρησης Αρχαιοτήτων και Έργων Τέχνης του ΤΕΙ Αθήνας

Μετά την άσχημη αυτή εικόνα, υπάρχουν όμως και ευχάριστα νέα. Όπως μας ενημέρωσε η Παναγιώτα Γερογλή από τους εθελοντές συντηρητές της Σχολής Συντήρησης Αρχαιοτήτων και Έργων Τέχνης του ΤΕΙ Αθήνας, οι φοιτητές μαζί με την ομάδα των «Staco street art conservators», έχουν ήδη πάρει την πρωτοβουλία να καθαρίσουν και να αποκαταστήσουν το έργο μέσα στο Σαββατοκύριακο.